b'\n_START_ARTICLE_\nKnezovi Posedarski\n_START_PARAGRAPH_\nKnezovi Slavogosti\xc4\x87i Posedarski, hrvatska velika\xc5\xa1ka porodica iz roda Gusi\xc4\x87a Krbavskih koja je potvrdom darovnice hrvatsko-ugarskog kralja Bele III. (1172.-1196.) od strane njegova sina hercega Andrije 1194. godine u\xc5\xbeivala posjed Posedarje na sjevernoj strani Novigradskog mora. Pripadnici obitelji nazivaju se od 14. stolje\xc4\x87a - knezovi Posedarski. Bili su mo\xc4\x87na i ugledna obitelj koja se istakla u borbama protiv Turaka osobito za vrijeme tursko-mleta\xc4\x8dkih ratova u 17. stolje\xc4\x87u. Najpoznatiji odvjetak obitelji bio je senjski uskok i protuturski ratnik Martin knez Posedarski (\xe2\x80\xa01601.)._NEWLINE_Knezovi Posedarski su kao gra\xc4\x91ani Zadra 1694. godine primljeni u zadarsko plemstvo. Posljednji potomak Posedarskih je kneginja Dinka koja je udajom za zadarskog plemi\xc4\x87a Josipa Benju krajem 18. stolje\xc4\x87a, svoj posjed, titulu i prezime prenjela suprugu pa se otada taj ogranak obitelji Benja naziva Benja Posedarski. Posljednji knez Ante Benja Posedarski odselio je krajem 1943. godine u Italiju i umro u Veneciji.'